DA Den Europæiske Unions Tidende CE 78/828

(2004/C 78 E/0881)

SKRIFTLIG FORESPØRGSEL E-3578/03

af Michl Ebner (PPE-DE) til Kommissionen

(5. december 2003)

Om: Miljøvenligt dieselbrændstof

En ny type dieselbrændstof kaldet GECAM blev i begyndelsen af 1997 udviklet af forskningsgruppen Cam-Technologies og sendt på markedet. Dette nye miljøvenlige brændstof mindsker på grund af den særlige sammensætning emissionen af skadelige stoffer (partikler og kvælstof). GECAM frembyder i kraft af en bedre forbrænding, der kan tilskrives brændstoffets indhold af 10 % vand, den fordel, at både soddannelse og brændstofforbrug reduceres. CO2-udledningen sænkes med ca. 5 % i forhold til traditionelt dieselbrændstof og med samme brændstofforbrug på samme strækning. Dette økologiske brændstof bliver i stadig højere grad anvendt inden for det offentlige transportsystem i næsten alle større italienske byer, uden at det har været nødvendigt at modificere de enkelte køretøjers motor.

Motorerne i mange offentlige transportmidler opfylder ikke længere den europæiske emissionsstandard.

Kan Kommissionen oplyse, med hvilke (finansielle) tiltag den støtter miljøvenlige brændstoftyper?

Er det ikke også Kommissionens opfattelse, at en europæisk dækkende indførelse af miljøvenligt dieselbrændstof såsom GECAM ville være hensigtsmæssig? Hvilke foranstaltninger vil der i bekræftende fald blive iværksat til fremme heraf?

Svar afgivet på Kommissionens vegne af Margot Wallström

(27. januar 2004)

Kommissionen støtter indførelsen af miljøvenlige brændstoffer, og som opfølgning på meddelelsen om alternative brændstoffer af 2001 (1) undersøger den på nuværende tidspunkt de tekniske og økonomiske aspekter af den nuværende situation og fremtidsudsigterne for alternative brændstoffer til vejtransport. Til dette formål er kontaktgruppen »Alternative Fuels Contact Group« oprettet. Gruppens arbejde er målrettet naturgas og brint samt foranstaltninger, hvormed Fællesskabet kunne fremme udnyttelsen af disse. Kommissionens indsats retter sig mod alternative brændstoffer, der potentielt kunne opnå en markedsandel på 5 % af EU-markedet inden 2020. Kommissionen har kendskab til, at dispersioner af dieselbrændstof og vand, som er udviklet af CAM-Technologies og andre producenter, benyttes i enkelte byer i Frankrig og Italien som brændstof til offentlig transport samt i lille målestok i andre medlemsstater, men de er ikke omfattet af dette arbejde. En undersøgelse af alternative brændstoffers økologiske balance, som Kommissionen for nylig iværksatte, indeholder også en vurdering af disse emulsionsbaserede brændstoffer.

På Kommissionens forslag blev to vigtige retsinstrumenter vedtaget i 2003 med henblik på at fremme miljøvenlige brændstoffer.

I Europa-Parlamentets og Rådets direktiv 2003/30/EF af 8. maj 2003 (2) er der fastsat referenceværdier på 2 % i 2005 og 5,75 % i 2010 for målene, der skal vedtages af medlemsstaterne, om den minimumsandel af biobrændstoffer og andre fornyelige brændstoffer, der markedsføres på deres område.

Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (3) åbner mulighed for, at medlemsstaterne kan indføre lempeligere afgiftsniveau for miljøvenlige brændstoffer. I henhold til direktivets artikel 16 tillades det eksempelvis at anvende en reduceret afgiftssats på visse betingelser, hvis motorbrændstoffet indeholder vand.

(1) KOM(2001) 547 endelig udg.

(2) EUT L 123 af 17.5.2003.

(3) EUT L 283 af 31.10.2003.